**Szülői értekezlet – tájékoztatás a pedagógusok mozgalmáról**

**Bevezetés**

*„Miért kell politikát vinni az iskolába? A tanárok miért nem a tanítással foglalkoznak?” –* gyakran felmerülnek ezek a kérdések az utóbbi hónapokban.

Ehhez most már hozzátehetik azt is: **„*Miért kell a szülőket is politikával traktálni?”***

Nagyon fontos tisztázni: **Nem a tanárok politizálnak!** **A politika tört be** néhány évvel ezelőtt durván **az iskolákba.**

Méghozzá a következő módon:

* elvették az igazgatók legfontosabb jogait, azaz nem dönthetnek önállóan arról, hogy kit alkalmaznak, és arról sem, hogy mire lehet az iskoláknak járó pénzt elkölteni;
* a rossz gazdálkodás következményeként a gyerekek nagy része lepusztult, piszkos, sok esetben életveszélyes épületben tölti a napjait, a szülők festik a tantermeket, viszik a fénymásolópapírt stb. (Ez tény akkor is, ha 2005 óta EU támogatással újítottak fel iskolákat.);
* hozzáértés nélkül erőltetnek a tanárokra és a gyerekekre olyan tananyagokat és tankönyveket, melyek nagy része korszerűtlen, felesleges, elveszi az időt és az energiát a korszerű ismeretek átadásától és a sikeres élethez szükséges képességek fejlesztésétől (miközben rengeteg pénzt szórnak el „oktatás-fejlesztés” címszó alatt).

**A tanárok tehát nem politizálnak! Nincsenek elköteleződve pártoknak! És nem akarnak fizetésemelést! A tanárok KORSZERŰ, SZAKSZERŰ, GYEREKKÖZPONTÚ ISKOLARENDSZERÉRT küzdenek, melyben SZAKMAI, PEDAGÓGIAI SZEMPONTOK ALAPJÁN, SZAKEMBEREK egyeztetnek és hoznak döntéseket –** nem pedig hozzá nem értő, szavazathajhász és korrupt politikusok.

**A Szülők szerepe és jelentősége:**

A gyerekek tanítása és nevelése csak akkor lehet sikeres, ha **a pedagógusok és a szülők között valódi kommunikáció jön létre**. Eredményes iskolarendszert létrehozni elképzelhetetlen a Szülők bevonása nélkül. M**unkánkhoz szükségünk van az Önök tudására, véleményére, tapasztalataira és támogatására. Szülői támogatás nélkül sosem jutott volna ilyen messzire a mozgalmunk**, de a továbbiakban **még szorosabb együttműködésre van szükség**.

Szeretnénk Önöket tájékoztatni az elmúlt hónapok eseményeiről, abban a reményben, hogy **a jövőt már közösen tudjuk alakítani, az Önök Gyermekei és a mi Tanítványaink érdekében.**

**A legfontosabb események, időrendben:**

* **2015. november** – a **Miskolci Herman Ottó Gimnázium tantestülete** **levelet írt** az **Emberi Erőforrások Minisztériumának**, melyben felhívták a figyelmet az oktatás problémáira (pl. gyenge finanszírozás, korszerűtlen és szakszerűtlen tananyag, túlterhelt, rossz közérzetű diákok, használhatatlan könyvek). Ebben a levélben a problémák megoldásához a minisztériumtól kértek segítséget.
* 2016. január – mivel semmi válasz nem érkezett a minisztériumtól, a ***Tanítanék-csoport*** felrakta a levelet a saját honlapjára ([tanitanek.com](http://tanitanek.com)), melyhez több mint 900 szervezet (elsősorban iskolák) és 35 000 magánszemély csatlakozott aláírásával, ***ezért képviselőket (Pilz Olivér, Pukli István, Törley Kata) választva alakult meg a Tanítanék Mozgalom***
* **2016. január** – a miskolci levél nagyszámú támogatása miatt **a kormány összehívta a „köznevelési kerekasztalt” – melynek azonban a feltételeit és témáit ő diktálta! Azaz:**
* elsősorban a saját embereit ültette le az asztalhoz, olyan „civil szervezetek” köntösében, melyek évek óra, egyértelműen a kormány érdekeit szolgálják (pl. Nagycsaládosok Országos Szövetsége, Nemzeti Ifjúsági Tanács, Magyar Művészeti Akadémia stb.);
* csak részlet-kérdésekről voltak hajlandóak beszélni, a lényegi problémákról nem;
* nagyon kevés valódi szakember ülhetett oda a tárgyalóasztalhoz;
* **mi szakmai vitát kezdeményeztünk – ám azt a kormány politikai vitává silányította! Célja az időhúzás és a mozgalom lejáratása!**
* **2016. február: Az oktatásért, gyerekekért tenni akaró pedagógusok reakciója:**
* **február 13. „esernyős tüntetés”,** melyhez csatlakoztak az **egészségügyi dolgozók és a szociális szférában dolgozók is;**
* **február 15-19. kockásinges szolidaritási kampány**
* **február 16. 45 szakmai és civil szervezet,** valamint a **pedagógus szakszervezetek** megalapították a **Civil Közoktatási Platformot (CKP),** mely NEM párt, hanem egy **PÁRTFÜGGETLEN SZAKMAI TÖMÖRÜLÉS!** A csatlakozó szervezetek **közös erővel és a társadalom támogatásával** **képesek lehetnek nyomást gyakorolni a kormányzatra**, hogy segítsen megoldani az oktatás súlyos problémáit;
* **február 29. „Nem leszek suliban” – a Szülők szolidaritási akciója;**
* **március 15. – figyelemfelkeltő tüntetés és ultimátum a kormánynak:** Amennyiben nem ülnek le tárgyalni a CKP-t képviselő szakemberekkel azokról a problémákról, amelyeket a civil szervezetek fontosnak tartanak, március 30-tól figyelemfelkeltő sztrájk indul.

**A CKP legfontosabb céljai**

* **Rövidtávú, néhány hónapon belül megvalósítandó célok:**
* az érettségi 2017-re tervezetett megváltoztatását halasszák el, hogy a tanulóknak legyen idejük nyugodtan felkészülni;
* a szakképzés tervezett átalakítását módosítsák úgy, hogy a képzésben részt vevő tanulóknak is legyen esélyük tovább tanulni;
* ne legyen kötelezően előírt, szakszerűtlen, hibáktól hemzsegő tankönyv;
* a heti öt testnevelés óra helyett legyen heti három;
* mindenkinek biztosítsák a tanulás lehetőségét a szakma, ill. az érettségi megszerzéséig;
* a tanulási problémákkal küzdő gyerekeknek biztosítsák a szakszerű, egyéni fejlesztést;
* legyen megfelelő létszámú gyermekvédelmi, ifjúságvédelmi szakember, pedagógiai asszisztens és pszichológus az iskolákban;
* oldják meg az iskolaépületek karbantartását és felszerelését;
* emeljék meg a technikai dolgozók (tehát NEM a pedagógusok, hanem a takarítók, karbantartók, titkárok stb.) bérét, akik 2008 óta nem kaptak fizetésemelést
* **Hosszú távú, azaz az elkövetkező években megvalósítandó célok**
* új tantervek kidolgozása VALÓDI SZAKEMBEREK által;
* az elavult, használhatatlan lexikai tudás magoltatása helyett használható, korszerű tanítás és tanulás;
* alkalmazkodás a 21. századi gyerekek, fiatalok igényeihez és érdeklődéséhez;
* olyan iskola, ahová a diákok szívesen járnak, mert
* egyénileg is odafigyelnek rájuk;
* nem terhelik őket felesleges ismeretanyaggal, de mindent megismerhetnek, ami fontos;
* van idő és lehetőség elmélyülni abban a területben, amely érdekli őket, és kibontakozhat a tehetségük;
* ha valami nem megy, akkor nem büntetést, hanem segítséget kapnak;
* fejlődik az önálló gondolkodásuk, logikájuk, önismeretük, megtanulják, hogyan kell kifejezni magukat;
* megtanulják, hogyan kezeljék az indulataikat, hogyan működjenek együtt másokkal, és hogyan találják meg a helyüket a világban.

**A mozgalom esélyei**

Egyelőre **nem alakult ki érdemi párbeszéd a kormánnyal**, de ez nem rajtunk múlt! Mi **szakmai párbeszédet szerettünk volna**, ám ez **a kormányból** csak **„politikus-reakciókat” váltott ki:**

* Először is **megpróbálták a mozgalmunkat lejáratni**:
* A kormánypárti médiumokban a következő „hírek” kezdtek terjedni:
* „a pedagógusok fizetésemelést akarnak” – ez egyik pontunkban sem szerepel;
* „a pedagógusokat felbérelte a bukott baloldal”/ „Soros György”/ stb. – ezeket nem kívánjuk kommentálni;
* „A pedagógusok eszközként használják a gyerekeket, hogy több pénzhez jussanak” – azok látnak eszközt a gyermekben is és mindenki másban is, akik nem képesek belátni, hogy a saját politikai céljaikon túl is van élet, van független akarat, van szakmai meggyőződés;
* „A pedagógusok balhéznak, ahelyett, hogy érdemi vitákat folytatnának” – folytatnánk mi érdemi vitát, ha felvetéseinket komolyan vennék, és arról beszélhetnénk, amit fontosnak tartunk. Nem „balhézunk”, de egyelőre sajnos nincs egyéb demokratikus eszköz a kezünkben, mint a tüntetés és a sztrájk.
* Összehívtak egy **látszat-kerekasztalt**, hogy az embereket **ezzel is félrevezessék.**
* A március 15-i ultimátumra egyelőre csak cinikus, komolytalan és félrevezető reakciók érkeztek

Ha **a közvéleményt sikerül ellenünk fordítani**, **nincs esélyünk a gyerekek jövőjét megvédeni.** A kormány számára a lakosság a szavazatokért fontos. **Ha majd azt látják, hogy egyre többen csatlakoznak és már a szavazataikat látják veszélyben, akkor hajlandóak lesznek arra, hogy végre SZAKMAI DOLGOKRÓL, ÉRDEMBEN tárgyalhassunk!**

**Legfontosabb céljaink, még egyszer:**

* Nincsenek hátsó szándékaink, titokzatos „érdekeink” **– célunk egy korszerű iskolarendszer megvalósítása, mely a gyerekek jövőjét biztosítja.**
* **Célunk politikai csatározás helyett SZAKMAI VITA folytatása, melyben egyenlő esélyekkel tárgyalhatunk.**

A Szülők eddigi támogatásának is hála a kormány már tudja, hogy muszáj számolnia velünk – egyetlen esélyünk, ha nem hagyjuk, hogy egymás ellen fordítsanak bennünket. Hiszen az Önök Gyerekeinek és a mi Tanítványainknak a jövőjét csak együtt tudjuk megvédeni.

*(Sulyok Blanka,* [*Osztályfőnökök Országos Szakmai Egyesülete*](http://www.osztalyfonok.hu/)*)*